Achoimre ar an Tuairim ón Maoirseoir Eorpach ar Chosaint Sonraí maidir leis an Togra le haghaidh Cinntí ón gComhairle maidir le síniú agus tabhairt i gcrích an Chomhaontaithe idir an tAontas Eorpach, de pháirt amháin, agus an Nua-Shéalainn, den pháirt eile, maidir le sonraí pearsanta a mhalartú idir Europol agus údaráis na Nua-Shéalainne atá inniúil chun coireacht thromchúiseach agus sceimhlitheoireacht a chomhrac

[Tá téacs iomlán na Tuairime seo le fáil in EN, FR & DE ar shuíomh gréasáin an MECS www.edps.europa.eu]

(2022/C 262/05)

Ar an 13 Bealtaine 2022, d’eisigh an Coimisiún Eorpach dhá Thogra le haghaidh Cinntí ón gComhairle maidir le síniú agus tabhairt i gcrích, thar ceann an Aontais Eorpaigh, an Chomhaontaithe idir an tAontas Eorpach, de pháirt amháin, agus an Nua-Shéalainn, den pháirt eile, maidir le malartú sonraí pearsanta idir Europol agus údaráis na Nua-Shéalainne atá inniúil chun coireacht thromchúiseach agus an sceimhlitheoireacht a chomhrac. Is é cuspóir an Chomhaontaithe aistriú sonraí pearsanta idir Europol agus údaráis inniúla na Nua-Shéalainne a cheadú, agus cosaintí iomchuí a áirithiú i dtaca le cearta an duine agus saoirsí bunúsacha daoine aonair, lena n-áirítear príobháideachas agus cosaint sonraí.

Ina Thuairim 1/2020 maidir leis an sainordú caibidlíochta don Chomhaontú seo, bhí deis ag an MECS tuairim a thabhairt cheana féin ar an malartú sonraí pearsanta idir Europol agus údaráis forfheidhmithe dlí na Nua-Shéalainne. Thug an MECS dá aire inti go bhfuil reachtaíocht náisiúnta sheanbhunaithe maidir le cosaint sonraí sa Nua-Shéalainn, mar aon le húdarás neamhspleách cosanta sonraí atá inniúil maoirseacht a dhéanamh ar na húdaráis forfheidhmithe dlí. Ag an am céanna, rinne an MECS roinnt moltaí breise d’fhonn na coimircí agus na rialuithe i ndáil le cosaint sonraí pearsanta a bhaineann go háirithe le raon feidhme an Chomhaontaithe, prionsabal an teorannaithe stórála agus soláthar faisnéise do dhaoine is ábhar do na sonraí a shoiléiriú agus a fhorbairt tuilleadh, i gcás inar gá.

Tugann an MECS dá aire le sásamh gur cuireadh a mholtaí san áireamh le linn na caibidlíochta agus gur léiríodh iad ina dhiaidh sin i dtéacs deiridh an Chomhaontaithe, in Iarscríbhinn I, in Airteagal 13 agus in Airteagal 26, faoi seach.

I bhfianaise an méid thuas, measann an MECS go dtugann ar aird an Comhaontú a cuireadh i láthair idir an tAontas Eorpach agus an Nua-Shéalainn maidir le malartú sonraí pearsanta idir Europol agus údaráis na Nua-Shéalainne atá inniúil coireacht thromchúiseach agus sceimhlitheoireacht a chomhrac cosaintí leordhóthanacha maidir le príobháideachas agus cearta bunúsacha agus saoirsí bunúsacha daoine aonair a chosaint. Thairis sin, féadfar é a úsáid freisin mar shamhail do chomhaontuithe amach anseo maidir le malartú sonraí pearsanta chun críocha fhorfheidhmiú an dlí.

Ag an am céanna, meabhraíonn an MECS na leasuithe ar Rialachán Europol a comhaontaíodh le déanaí, a mbeidh tionchar acu, inter alia, ar an gcreat cosanta sonraí is infheidhme maidir le Europol. Maidir leis sin, léiríonn an MECS go láidir go mbeidh ar Europol an Comhaontú maidir le malartú sonraí pearsanta le húdaráis inniúla na Nua-Shéalainne a chur i bhfeidhm i gcomhréir iomlán lena chreat dlíthiúil nuashonraithe, agus go háirithe leis na cosaintí dlíthiúla um dhaoine aonair a chosaint maidir lena sonraí pearsanta a phróiseáil, atá i gCaibidil IX de RCSAE agus i Rialachán leasaithe Europol.

Go sonrach, an oibleagáid atá ar Europol de bhun Airteagal 26 den Chomhaontú atá beartaithe i ndáil le doiciméad a chur ar fáil go poiblí ina leagtar amach ar shlí intuigthe na forálacha maidir le próiseáil sonraí pearsanta a aistrítear faoin gComhaontú, lena n-áirítear na modhanna atá ar fáil chun cearta na ndaoine is ábhar do na sonraí a fheidhmiú, ba chóir í a léirmhíniú agus a chur i bhfeidhm i bhfianaise Airteagal 79 de RCSAE agus i bhfianaise na hoibleagáide atá ar an nGníomhaireacht mar rialaitheoir sonraí faisnéis shonrach a chur ar fáil nó a thabhairt don duine is ábhar do na sonraí.

1. REAMHRA

1. Ar an 13 Bealtaine 2022, d’eisigh an Coimisiún Eorpach dhá Thogra le haghaidh Cinntí ón gComhairle maidir le síniú agus tabhairt i gcrích, thar ceann an Aontais Eorpaigh, an Chomhaontaithe idir an tAontas Eorpach, de pháirt amháin, agus an Nua-Shéalainn, den pháirt eile, maidir le sonraí pearsanta a mhalartú idir Gníomhaireacht an Aontais Eorpaigh i ndáil le Comhar i bhForfheidhmiú an Dlí (Europol) agus údaráis na Nua-Shéalainne atá inniúil chun coireacht thromchúiseach agus sceimhlitheoireacht a chomhrac (‘na Tograí’) ( 1 )

2. Is é cuspóir an Chomhaontaithe aistriú sonraí pearsanta idir Europol agus údaráis inniúla na Nua-Shéalainne a cheadú, d’fhonn tacú le gníomhaíocht údaráis Bhallstáit an Aontais Eorpaigh agus údaráis na Nua-Shéalainne agus an ghníomhaíocht sin a neartú, chomh maith lena gcomhar frithpháirteach chun cionta coiriúla, lena n-áirítear coireacht thromchúiseach agus sceimhlitheoireacht, a chosc agus a chomhrac, agus cosaintí iomchuí á n-áirithiú ag an am céanna maidir le cearta an duine agus saoirsí bunúsacha daoine aonair, lena n-áirítear príobháideachas agus cosaint sonraí ( 2 )

3. Rinneadh an chaibidlíocht idir an Coimisiún agus an Nua-Shéalainn maidir leis an gComhaontú idir mí Aibreáin agus mí na Samhna 2021 i gcomhréir leis na treoracha caibidlíochta a ghlac an Chomhairle ar an 13 Bealtaine 2020, de thoradh an Mholta ón gCoimisiún an 30 Deireadh Fómhair 2019 ( 3 )

4. Cuireann an Comhaontú atá beartaithe leis an dlúth-chomhpháirtíocht atá ann cheana idir an tAontas Eorpach agus an Nua-Shéalainn. Maidir leis sin, ba chóir a thabhairt d’aire sa Chomhaontú Comhpháirtíochta idir AE agus an Nua-Shéalainn maidir le Caidreamh agus Comhar, rud a síníodh ar an 5 Deireadh Fómhair 2016, go ngeallann na Páirtithe go gcomhoibreoidh siad sna réimsí d’fhorfheidhmiú an dlí, cosc agus comhrac na coireachta eagraithe agus na caimiléireachta, drugaí, cibearchoireacht, sciúradh airgid, sceimhlitheoireacht agus maoiniú do sceimhlitheoireacht.

5. Eisítear Tuairim reatha an MECS mar fhreagairt ar chomhairliúcháin an Choimisiúin Eorpaigh an 13 Bealtaine 2022, de bhun Airteagal 42(1) de RCSAE, maidir leis na Tograí le haghaidh Cinntí ón gComhairle i ndáil le síniú agus tabhairt i gcrích an Chomhaontaithe. Mar sin féin, i bhfianaise go mbaineann an dá Thogra leis an gComhaontú céanna, cumhdaítear an dá thogra leis an Tuairim seo.

4. CONCLUIDI

19. I bhfianaise an méid thuasluaite, déanann an MECS na ráitis agus na moltaí seo a leanas: (1) Leis an gComhaontú idir an tAontas agus an Nua-Shéalainn a cuireadh i láthair maidir le sonraí pearsanta a mhalartú idir Europol agus údaráis na Nua-Shéalainne atá inniúil chun coireacht thromchúiseach agus sceimhlitheoireacht a chomhrac, tugtar ar aird cosaintí leordhóthanacha maidir le príobháideachas agus cearta agus saoirsí bunúsacha daoine aonair a chosaint. Maidir leis sin, féadfar é a úsáid freisin mar shamhail do chomhaontuithe amach anseo maidir le malartú sonraí pearsanta chun críocha fhorfheidhmiú an dlí. (2) An oibleagáid atá ar Europol de bhun Airteagal 26 den Chomhaontú atá beartaithe i ndáil le doiciméad a chur ar fáil go poiblí ina leagtar amach ar shlí intuigthe na forálacha maidir le próiseáil sonraí pearsanta a aistrítear faoin gComhaontú, lena n-áirítear na modhanna atá ar fáil chun cearta na ndaoine is ábhar do na sonraí a fheidhmiú, ba chóir í a léirmhíniú agus a chur i bhfeidhm i bhfianaise Airteagal 79 de RCSAE agus i bhfianaise na hoibleagáide atá ar Europol mar rialaitheoir sonraí faisnéis shonrach a chur ar fáil nó a thabhairt don duine is ábhar do na sonraí.

An Bhruiséil, 10 Meitheamh 2022 Wojciech Rafał WIEWIÓROWSKI

(1) COM(2022) 207 deiridh agus COM(2022) 208 deiridh.

(2) Féach Meabhrán Míniúcháin an dá Thogra, lch. 2.

(3) Idem.